PAGE  
3
ועדת החוקה, חוק ומשפט
01/01/2013

הכנסת השמונה-עשרה
נוסח לא מתוקן

מושב חמישי
<פרוטוקול מס' 683>
מישיבת ועדת החוקה, חוק ומשפט
יום שלישי, י"ט בטבת התשע"ג (01 בינואר 2013), שעה 10:00
<סדר היום:>
<צו איסור הלבנת הון (שינוי התוספת הרביעית לחוק) (מס' 2), התשע"ב - 2012>
נכחו:

<חברי הוועדה:> 
דוד רותם – היו"ר
<מוזמנים:> 
	לילך וגנר
	–
	יעוץ וחקיקה - פלילי, משרד המשפטים

	שלומית ווגמן
	–
	יועצת משפטית, הרשות לאיסור הלבנת הון

	א'
	–
	שב"כ

	זאב ציגלברג
	–
	ממונה יח' הסמים והלבנת הון ברשות המסים, משרד האוצר

	חגי מזרחי
	–
	ראש תחום הלבנת הון ברשות המסים, משרד האוצר

	גיא גולדמן
	–
	עו"ד ברשות המיסים, משרד האוצר

	קובי כהן
	–
	ק' יח' מחלקת תיאום מבצעית, המשרד לבטחון פנים

	רונן ניסים
	–
	עו"ד במחלקה המשפטית בנק ישראל, בנק ישראל


<ייעוץ משפטי:>
אלעזר שטרן
<רכזת בכירה בוועדה:>
תמי ברנע
<קצרנית פרלמנטרית:>
הדס צנוירט
<צו איסור הלבנת הון (שינוי התוספת הרביעית לחוק) (מס' 2), התשע"ב - 2012>
<היו"ר דוד רותם:>
בוקר טוב, אני מתכבד לפתוח את הישיבה. 
הגברת וגנר, בבקשה.
<לילך וגנר:>
מדובר בצו של משרד האוצר לתיקון התוספת הרביעית לחוק איסור הלבנת הון, בעצם תיקון שיוזמתו באה משירות הביטחון הכללי, שהסביר גם את הצורך בעניין הזה. אנחנו, כמובן, מצטרפים לבקשה.

אני רק רוצה להעיר הערה טכנית שבגללה ביקשנו לזרז את הדיון בתיקון הצו: בטעות פורסם ברשומות צו כאילו הוא תוקן ואושר על-ידי ועדת החוקה, חוק ומשפט; למעשה הצו הזה הוא בטל מעיקרו, אבל לא היתה לנו שום דרך להעביר את הבטלות הזאת לידיעת הציבור באמצעות הודעה או פרסום, אלא הכנסנו לצו הנוכחי סעיף שמבטל את הצו שפורסם בטעות.

<היו"ר דוד רותם:>
טוב מאוד.

<אלעזר שטרן:>
חשוב להבהיר לפרוטוקול שאנחנו מדברים על שינוי מאד ספציפי, שנוגע לכניסה והוצאה של סכום מעזה, ולא לסכום הכללי הרגיל שחל על כל שאר האזרחים, לפי סעיף 9.

<היו"ר דוד רותם:>
משרד ראש הממשלה רוצה לדבר?

א':
אסביר בקצרה. נוצר פער בלתי-סביר בין הסכום שהותר להעברה במעבר בין-לאומי בין מה שנהוג ביהודה ושומרון, שזה באחריות מפקד האזור, לבין המעבר עם רצועת עזה, שזה שטח עוין, והסכום הקבוע כרגע עומד על כ-100 אלף ₪, שזה הסכום שקבוע לדיווח. ודאי זו קרקע נוחה מאוד, פרצה להעברת כספי טרור מול שטח עוין. נבקש להפחית את הסכום.

<היו"ר דוד רותם:>
למה אתם לא עוצרים בכלל העברת סכומים לשם?

א':

יש כניסה – אמנם מצומצמת, והיא מוגבלת או למקרי מסחר מאוד מצומצמים או כניסות הומניטריות, ועדיין אנחנו מכירים את הפלטפורמה הזאת, להעביר כספי טרור גם תוך כדי ניצול מקרים הומניטריים, ולכן יש צורך לפקח על הדבר הזה. המשמעות היא לא לחסום לחלוטין, אבל ודאי יהיה צורך לדווח.

<היו"ר דוד רותם:>
אדוני יקריא לנו את הצו.

<גיא גולדמן:>
בתוקף סמכותי לפי סעיף 33(ב) לחוק איסור הלבנת הון, התש"ס-2000, לאחר התייעצות עם שר המשפטים והשר לביטחון פנים ובאישור ועדת חוקה, חוק ומשפט של הכנסת לפי סעיף 32(ג) לחוק אני מצווה לאמור: 
1. בתוספת הרביעית לחוק, בסופה יבוא: "אם האדם נכנס למדינת ישראל משטחי עזה או יוצא ממנה לשטחי עזה – 12,000 שקלים חדשים או יותר".

2. צו איסור הלבנת הון (שינוי התוספת הרביעית לחוק), התשע"ב-2012 – בטל מיום פרסומו.

3. תחילתו של סעיף 1 – 30 ימים מיום פרסומו של צו זה.

<היו"ר דוד רותם:>
יש למישהו הערות?

הצבעה

בעד – פה אחד

אושר.

<היו"ר דוד רותם:>
איזה פשוט. אושר פה אחד.

תודה רבה, הישיבה נעולה.

<הישיבה ננעלה בשעה 10:15.>
